**МОТИВИ**

**към проекта на Закон за изменение и допълнение на Закона за подпомагане на земеделските производители**

Законът за подпомагане на земеделските производители (ЗПЗП) урежда държавното подпомагане и подпомагането на земеделските стопани в съответствие с Общата селскостопанска политика на Европейския съюз, функционирането на Интегрираната система за администриране и контрол (ИСАК), основен инструмент за прилагане и извършване на проверки преди отпускане на финансово подпомагане на земеделските стопани, както и създаването на Системата за идентификация на земеделските парцели и обновяването на данните, включени в системата.

С предвидените изменения и допълнения в ЗПЗП се цели да се създадат необходимите законови предпоставки за интегриране на данни от различни информационни системи, с което да се подобри ефективността на разработване и прилагане на различни инструменти за финансово стимулиране на земеделските стопани, както и контрола по прилагане на секторното законодателство.

В съответствие с приоритетите за електронизация на администрацията, структурата на ИСАК се допълва със система за електронни услуги, която осигурява възможност за облекчаване и оптимизация на административния процес и намаляване на административната тежест. Същевременно за постигане на по-голяма яснота се прецизира и определението на Системата за идентификация на земеделските парцели (СИЗП), при съобразяване с насоките в работни документи на Обединения изследователски център към Европейската комисия.

Отчитайки все по-широкото използване на новите технологии за наблюдение и мониторинг на състоянието на дадена площ, промените в закона предвиждат възможност при обновяване на информацията в СИЗП да могат да се използват и безплатни източници на информация, които да подпомогнат извършването на оценка на реалното ползване на площите.

С измененията в ЗПЗП се създават законови предпоставки заинтересовани лица да изразят несъгласие с данните в СИЗП по отношение на референтите парцели, като така се създават и необходими механизми за отстраняване на непълноти и неточности в данните, така че да се осигури по-ефективно и целесъобразно разходване на средствата , отпускани за подпомагане на земеделските стопани от европейските фондове и държавния бюджет.

Предложенията за промени в ЗПЗП целят прецизиране на текстове по отношение слой „Постоянно затревени площи“, като същите са съобразени с решения в хода на съдебни процедури и установени непълноти в текущите разпоредби. Същевременно се внася допълнителна яснота по отношение възникването на задължение за възстановяване на разорани постоянно затревени площи.

Текстовете в закона за изменение и допълнение на ЗПЗП осигуряват възможност за получаване на данни от държавни и общински органи на МЗХГ, така че да бъде осигурена в пълна степен актуалността и своевременното постъпване на данни, необходими за по-ефективното функциониране на системите в администрацията, като същевременно се цели и намаляване на административната тежест за земеделските стопани.

Поради установени системни нарушения на клаузите в договорите за наем или аренда на земеделски земи от държавния поземлен фонд, свързани с плащанията на наемните или арендни вноски до определения срок, като дисциплинираща мярка за изпълнение на задълженията по договорите, допълнително към вече съществуващи законови ограничения, при които поради неплатени задължения, площи, за които не е извършено плащане, не се считат за правно основание за подпомагане, се въвежда и ограничение на правното основание и за неизрядните наематели или арендатори на земи от ДПФ.

Същевременно, с цел подобряване механизма за контрол на заявяваните за подпомагане и ползвани земеделски площи се допълват текстове, с които размерът на правно основание за участници в доброволни споразумения и служебни разпределения по Закона за собствеността и ползването на земеделските земи (ЗСПЗЗ) се отчита до размера на масивите за ползване, одобрени със заповед на оправомощено лице. Изменението е основано и с оглед практиката на Конституционния съд по случаи, в които е изисквано тълкуване до каква степен определените чрез граници на масиви за ползване правни основания са противоконституционни. Чрез предложените текстове се гарантира правото на ползване на имоти от други земеделски стопани, които не участват в процедури по споразумяване и разпределение по ЗСПЗЗ.

За да се избегне неправомерното ползване на европейските фондове и държавния бюджет, в предложените изменения на ЗПЗП са включени текстове, с които допълнително се ограничават възможностите за получаване на подпомагане за площи, които не са включени в регистрираната ползвана площ от земеделските стопани. Разпоредбите са в съответствие с изискването ползваната площ да е на разположение на земеделските стопани към определената в закона дата. С цел яснота при извършване на административните процедури и предварително информиране на стопаните при установяване на такъв вид несъответствие, законът предвижда да се предоставя съответната информация.

С предложените изменения се отменя задължението за поставяне на печат на част от документите, включени в подаваните заявления за подпомагане.

С оглед съдебната практика и за да се укажат по-конкретно различните хипотези за изплащане, намаляване или отказ от плащане от страна на Разплащателна агенция се допълват случаите, за които може да се извърши или намали изплащане на финансово подпомагане.

На 16.09.2016 г. Европейската комисия одобри схема за държавна помощ „Помощ под формата на отстъпка от стойността на акциза върху газьола, използван в първичното селскостопанско производство”, с регистрационен номер SA.46425. Схемата за държавна помощ е разработена в съответствие с изискванията на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора и е със срок на прилагане до 31.12.2020 г. С Регламент (ЕС) 2020/972 на Комисията от 2 юли 2020 година за изменение на Регламент (ЕС) № 1407/2013 по отношение на удължаването на срока на неговото действие и за изменение на Регламент (ЕС) № 651/2014 по отношение на удължаването на срока на неговото действие и съответни промени (OВ L 215, 7.7.2020 г.) е удължен срокът за прилагане на Регламент (ЕС) № 651/2014 г. до 31.12.2023 г. С предлаганото изменение в ЗПЗП ще се удължи срокът за прилагане на държавната помощ до 31.12.2023 г., което от своя страна ще допринесе за постигане на един от приоритетите от Програмата на правителството - устойчиво, конкурентоспособно и пазарно ориентирано земеделие.

Проектът предвижда удължаване с пет години на срока, определен с § 14 от преходни и заключителни разпоредби на Закона за изменение и допълнение на Закона за опазване на земеделските земи (обн. ДВ. бр. 100 от 2015 г.) за предоставяне от общинските съвети на земите от остатъчния поземлен фонд, т. нар. „земи по чл. 19 от ЗСПЗЗ“ по реда на § 27, ал. 2 от Преходните и заключителни разпоредби към ЗИД на ЗСПЗЗ (ДВ, бр. 62 от 10 август 2010 г.), а именно – за установяване на границите на земеделските имоти, за които е издадено решение на общинската служба по земеделие за признаване на правото на възстановяване на собствеността в съществуващи или възстановими стари реални граници; за изпълнение на съдебни решения за признато право на собственост; за обезщетяване на собствениците, чиято собственост не може да бъде възстановена. Срокът изтича на 22 декември 2020 г.

Същевременно с продължаване на ограничителния режим за разпореждане със земите по чл. 19 от ЗСПЗЗ, в проекта е предвидено в петгодишния срок общинските съвети да могат да предоставят земите по чл. 19 от ЗСПЗЗ за изпълнение на обекти на техническата инфраструктура; за изпълнение на дейности по предоставени права по Закона за подземните богатства и на други проекти, за които съгласно закон се допуска принудително отчуждаване; за създаване на нови или разширяване на границите на съществуващи урбанизирани територии (населени места и селищни образувания), когато това е предвидено с влязъл в сила общ устройствен план за съответната територия на общината; за инвестиционни проекти, получили сертификат за инвестиции клас А по Закона за насърчаване на инвестициите, когато това е заявено при сертифицирането на проекта; за енергийни обекти по смисъла на § 1, т. 23 от допълнителните разпоредби на Закона за енергетиката; за изпълнение на проекти за уедряване на земеделски земи за землищата на общината по чл. 37е и 37з от Закона за собствеността и ползването на земеделските земи.

 Поземлената реституция все още не е приключила, след почти 30-годишното прилагане на ЗСПЗЗ. В тази връзка, политиката да се разширяват правата на общините за разпореждане със земите по чл. 19 преди да е приключила реституцията, поставя под въпрос довършването на възстановителните и обезщетителни процедури със земя по реда на ЗСПЗЗ в полза на правоимащите собственици. Недовършената поземлена реституция е проблем, идентифициран и от Европейския съд по правата на човека, като системно нарушение на чл. 1 от Протокол 1 към Конвенцията за защита правата на човека и основните свободи, за което се ангажира отговорността на държавата.

С продължаване за срок от пет години на ограниченията в разпореждането със земите по чл. 19, се гарантира пълното постигане целите на ЗСПЗЗ за възстановяване на собствеността или обезщетяване на собствениците на земеделски земи.

По проекта на Закон за изменение и допълнение на ЗПЗП са проведени обществени консултации съгласно чл. 26, ал. 3 и 4 от Закона за нормативните актове със срок за предложения и становища 14 дни.

По-краткия срок за обществена консултация се налага във връзка с изтичането на срока, определен с § 14 от преходни и заключителни разпоредби на Закона за изменение и допълнение на Закона за опазване на земеделските земи (обн., ДВ, бр. 100 от 2015 г.), който приключва на 22 декември 2020 г.

В случай че този срок не бъде удължен за нов период от време, общинските съвети няма да могат да предоставят земите по чл. 19 от Закона за собствеността и ползването на земеделските земи за изпълнение на обекти на техническата инфраструктура; за изпълнение на дейности по предоставени права по Закона за подземните богатства и на други проекти, за които съгласно закон се допуска принудително отчуждаване; за създаване на нови или разширяване на границите на съществуващи урбанизирани територии (населени места и селищни образувания), когато това е предвидено с влязъл в сила общ устройствен план за съответната територия на общината; за инвестиционни проекти, получили сертификат за инвестиции клас А по Закона за насърчаване на инвестициите, когато това е заявено при сертифицирането на проекта; за енергийни обекти по смисъла на § 1, т. 23 от допълнителните разпоредби на Закона за енергетиката; за изпълнение на проекти за уедряване на земеделски земи за землищата на общината по чл. 37е и 37з от Закона за собствеността и ползването на земеделските земи.

С оглед ситуацията в страната подобна възможност ще доведе до подобряване икономическото състояние на общините и инвестиционния климат по места.

Общият размер на държавната помощ „Помощ под формата на отстъпка от стойността на акциза върху газьола, използван в първичното селскостопанско производство”, се определя със закона за държавния бюджет на Република България за съответната година. Към момента удължаването на схемата до 2023 г. налага включването на бюджет по схемата за държавна помощ за 2021 година в Закона за държавния бюджет на Република България за 2021 г. В срок до 27 октомври 2020 г. министърът на финансите следва да подготви и внесе в Министерския съвет за разглеждане и одобряване проекта на Закон за държавния бюджет на Република България за 2021 г. В срок до 30 октомври 2020 г. Министерският съвет следва да внесе законопроекта за държавния бюджет на Република България за 2021 г. заедно с бюджетните документи в Народното събрание, включително актуализираната средносрочна бюджетна прогноза за периода 2021-2023 г.

**МИНИСТЪР-ПРЕДСЕДАТЕЛ:**

 **Бойко Борисов**